Movha wa Bavaria Motor Works (BMW) wa muhlovo wa ntima wo fika wu ku tsirr, hi lahaya mahlweninyana ka vona. A wu hundzilenyana. A wu ri wa serisi leyintshwa. A swi tikomba wonge a wu nga ri na nhweti wu fikile eAfrika-Dzonga ku sukela eJarimani. Sesi loyi a tsutsumela. Misaveni na xona xi ku 'Ndzi le ndzhaku!'. "Ndzi ya Polokwane!" "Khandziya mbhurhi-ku-vatlwa! Munhu wo tani hi wena a nga siyiwi ndleleni. Hambi a ndzi nga yi kona a ndzi ta boheka ku ku heleketa," i muchayeri a vulaka. Loyi wa sesi o fika a pfula rivanti ra le mahlweni, a tirhurhela. Movha wu n'wi tshama wongi a wu xaveriwile yena. Misaveni na xona xo pfula rivanti ra le ndzhaku. Xi nghenisa nenge. Xi vona na switulu swa vhelivheti. Endzeni a ku nuhela Xilungu. Risimu leri a ri chaya a wonge ri huma endzeni ka mati ya lwandle. A ri nga beli henhla. A ri ba khwatsi, ri horile. "Ana wena u le ku fambeni ka mndzina" Muchayeri a vutisa, a hundzuluxile nhloko a languta endzhaku eka Misaveni. A a ambarile madimasi. Misaveni xi swi vona leswaku a a ri nghamula ya mujita. A va ri vanhu lavaya vo kuma mali ya vona hi ku teka mali etibangi. Misaveni a xi nga kanakani leswaku a a ri na xibalesa?